Gesiene Bloem-man koelbloedig vermoorLouis Siemens. Foto: Facebook ŉ Sakeman van Bloemfontein is Donderdag in die parkeerarea van ŉ winkelsentrum in dié stad koelbloedig doodgeskiet. Konst. Wendy Nkabi, woordvoerder van die polisie, het gesê Louis Siemens is kort na 15: 00 in die kelderparkeerterrein van die Prellerplein-winkelsentrum doodgeskiet. Siemens, besturende direkteur van die CityMed-daghospitaal, is glo in die nek en kop geskiet en is op die toneel dood. Volgens Nkabi is niks tydens die voorval gesteel nie. Nkabi het bevestig ŉ saak van moord word ondersoek. OFM berig intussen Siemens is in ŉ oënskynlike sluipmoordaanval doodgeskiet. Hy het glo net uit die hysbak gestap in die kelderparkeerterrein toe hy geskiet is. Volgens Nkabi is ŉ verdagte later Donderdag in hegtenis geneem in verband met die voorval en is die polisie op soek na nog verdagtes. Daar was vermoedelik twee mense by die skietery betrokke, maar Nkabi sê die moontlikheid word nie uitgesluit dat daar nog verdagtes betrokke was nie. Medelye stroom intussen op sosiale media in vir Siemens, ŉ pa van twee. Hoërskool Sentraal in die stad het gesê hy het met leedwese kennis geneem van Siemens, ŉ voormalige voorsitter van die skool se beheerliggaam, se dood. “Ons innige meegevoel aan sy familie en vriende. Ons dink aan julle in ons gebede,” lui dié skool se inskrywing.